Rubikų šv. Roko bažnyčia

Rubikų šv. Roko bažnyčia – bažnyčia, stovinti Rubikų kaime, Mažeikių rajono savivaldybėje. Dedikuota šv. Roko garbei. Gretimame kaime stovėjo Ketūnų koplyčia. Istorija 1863 m. sukilimo aukoms atminti Rubikuose buvo pastatyta koplytėlė. Rubikų koplyčia įkurta 1934 m. kunigo Anupro Stonio pastangomis, tuomet dirbusio Telšių kunigų seminarijoje. 1934 m. birželio 19 d. A. Stonys iš Telšių vyskupo gavo leidimą laikyti viešas pamaldas Rubikų koplyčioje, jis rugsėjo 4 d. koplyčią pašventino. Pirmykštės koplyčios pastatas buvo nedidelis: 4,5 m ilgio, 2,5 m aukščio. Ji pasirodė per ankšta ir maža, kad galėtų sutalpinti sekmadieniais ir šventadieniais dalyvaujančius pamaldose. Kilo sumanymas pastatyti erdvesnę koplyčią – bažnyčią. Bažnyčios planą nubraižė technikas Tadas Vertas. Suprojektuotas pastatas buvo kur kas didesnis: 18,4 m ilgio, 8,5 m pločio, 5,5 m aukščio. 1935–1936 m. suręsta medinė bažnyčia (Sedos parapijos filija). 1936 m. rugpjūčio 16 d. šv. Roko dieną, kunigas Nikodemas Petkus pašventino bažnyčią šv. Roko titulu. Prie šventinimo apeigų prisidėjo gretimų parapijų klebonai, susirinko daugybė tikinčiųjų. 2016 m. paminėtas bažnyčios 80 metų jubiliejus. Architektūra Bažnyčia stačiakampio plano, vienanavė. Stogo galuose pastatyti bokšteliai. Įrengti 3 altoriai. Šventoriaus tvora medinių statinių. Šalia bažnyčios – medinė varpinė. Šaltiniai Kazys Misius, Romualdas Šinkūnas. „Lietuvos katalikų bažnyčios“ (žinynas). – Vilnius, „Pradai“, 1993. ISBN 9986-405-05-X // psl. 367–368 Nuorodos Šv. Roko parapija (Telsiuvyskupija.lt) Rubikų šv. Roko bažnyčia panoramas.lt Rubikų_Šv._Roko_bažnyčia. Mažeikių krašto enciklopedija. RUBIKAI. Šv. Roko bažnyčia. Lietuvos bažnyčios, T. 1. – Čikaga, ALBL, 1980. // psl. 269